text: Mange vil sige farvel til Thorleif
  17 maj 2017 kl. 06.26
  Billetterne til den sidste sommerrevy i Sønderborg med Leif Maibom og Thorleif på scenen bliver revet væk.80 procent af de 22.000 pladser er allerede solgt.
  Med 22.000 billetter til salg og et forsalg, der lyder 17.637, har Sønderborg Sommer Revy allerede solgt 80 procent af samtlige billetter til årets revy "Når enden er god".
  Man skal hen omkring den 20. juni, før der er en reel mulighed for selv at vælge en plads i teatersalen. 
  I første spilleuge er der kun 41 ledige billetter tilbage. I anden spilleuge er der kun 57 ledige billetter tilbage.
  Det er et af de allerbedste forsalg, revyen nogensinde har haft. Leif Maibom har på forhånd meddelt, at det er hans sidste år på scenen i Sønderborg, hvilket betyder også et farvel til Thorleif.
  Lige nu består revyen af 26 numre - men om de alle overlever de sidste prøver og forpremiererne, er uvist, fortæller Leif Maibom i en pressemeddelelse, hvor han også røber, at Thorleif takker af med top-historierne fra hans liv med Ragnhild Margrethe gennem 34 år, der har været turbulente - men når bare enden er god.....
  Årets revy i Sønderborg
  Revyen spiller på Sønderborg Teater i perioden 31.maj til 29.juli.Medvirkende: Jeanne Boel, Lone Rødbroe, Rasmus Krogsgaard, Jacob Morild og Leif Maibom.Kapelmester: Thomas Pakula
  
  